b"\n_START_ARTICLE_\nPlayerUnknown's Battlegrounds\n_START_SECTION_\nIgranje\n_START_PARAGRAPH_\nEdini igralni na\xc4\x8din je \xc2\xbbbattle royale\xc2\xab\xc2\xa0\xe2\x80\x93 uveljavljen izraz za razmeroma mno\xc5\xbei\xc4\x8den spopad med igralci (vsi proti vsem), hkrati prisotnimi v stopnji, s ciljem ostati zadnji pre\xc5\xbeiveli. V PUBG se lahko hkrati pomeri do 100 igralcev, solo, v dvojicah ali v skupinah po \xc5\xa1tiri, zmaga kot re\xc4\x8deno zadnji pre\xc5\xbeiveli. Vsak igralec lahko izbere, ali bo spremljal dogajanje v prvoosebni ali tretjeosebni perspektivi._NEWLINE_Vsaka igra se za\xc4\x8dne tako, da igralci s padalom izsko\xc4\x8dijo iz letala nad enim od \xc5\xa1tirih ozemelj velikosti pribli\xc5\xbeno 8\xc3\x978, 6\xc3\x976 ali 4\xc3\x974 km. Vsi so brez opreme, zato morajo po pristanku preiskati zgradbe, zapu\xc5\xa1\xc4\x8dena naselja in druge kraje, da najdejo oro\xc5\xbeje, oklep, vozila in druge uporabne predmete, ki jih stre\xc5\xbenik naklju\xc4\x8dno razporedi po ozemlju. Z njimi posku\xc5\xa1ajo ubiti druge igralce, na katere naletijo, padlim pa lahko tudi poberejo opremo. Vsakih nekaj minut se aktivno igralno obmo\xc4\x8dje skr\xc4\x8di v manj\xc5\xa1i krog okoli naklju\xc4\x8dne to\xc4\x8dke; igralci, ki ostanejo izven meja tega kroga, izgubljajo \xc5\xbeivljenjsko energijo dokler se ne premaknejo na varno znotraj njih. S tem zganja igralce na vedno manj\xc5\xa1o povr\xc5\xa1ino in pove\xc4\x8duje verjetnost stikov med njimi. Poleg tega stre\xc5\xbenik pove\xc4\x8duje dinamiko tako, da ob\xc4\x8dasno bombardira naklju\xc4\x8dne dele igralnega obmo\xc4\x8dja, kar predstavlja tveganje za igralce, ki se ne premaknejo kljub opozorilu, in spu\xc5\xa1\xc4\x8da pakete z redkimi predmeti z letal. Spopad obi\xc4\x8dajno ne traja dlje kot 30 minut.\n_START_SECTION_\nOdziv\n_START_PARAGRAPH_\nIgra je kmalu postala globalen hit in \xc5\xbee v preskusnem obdobju z 1,3 milijona hkratnih igralcev podrla rekord za servis Steam, ki je prej pripadal igri Defense of the Ancients 2. \xc5\xa0e v obdobju zgodnjega dostopa pred uradnim izidom je bilo prodanih 24 milijonov izvodov, do junija 2018 pa 50 milijonov. Poleg tega je imel PUBG na mobilnih platformah, kjer je na voljo za brezpla\xc4\x8dno igranje, takrat \xc5\xa1e pribli\xc5\xbeno 350 milijonov igralcev. Zaradi uspeha so se pojavili \xc5\xa1tevilni posnemovalci (med bolj znanimi je Fortnite Battle Royale), tako da zdaj PUBG velja za utemeljitelja zvrsti battle royale._NEWLINE_Najve\xc4\x8d kritik leti na nadle\xc5\xbene hro\xc5\xa1\xc4\x8de in druge tehni\xc4\x8dne pomanjkljivosti, zaradi katerih igra \xc5\xa1e vedno deluje nedokon\xc4\x8dana, v splo\xc5\xa1nem pa so tudi ocene recenzentov pozitivne."